CELEX: 32006D0533
Language: lv
Date: 2006-07-28 00:00:00
Title: 2006/533/EK: Komisijas Lēmums ( 2006. gada 28. jūlijs ) par dažiem pagaidu aizsardzības pasākumiem saistībā ar ļoti patogēno putnu gripu Horvātijā  (izziņots ar dokumenta numuru K(2006) 3352)   (Dokuments attiecas uz EEZ)

2.8.2006   
            
            
               LV
            
            
               Eiropas Savienības Oficiālais Vēstnesis
            
            
               L 212/19
            
         
      KOMISIJAS LĒMUMS
   
   (2006. gada 28. jūlijs)
   par dažiem pagaidu aizsardzības pasākumiem saistībā ar ļoti patogēno putnu gripu Horvātijā
   (izziņots ar dokumenta numuru K(2006) 3352)
   (Dokuments attiecas uz EEZ)
   (2006/533/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 1., 3. un 7. punktu,
   ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 1., 5. un 6. punktu,
   tā kā:
   
               (1)
            
            
               Putnu gripa ir vīrusa ierosināta mājputnu un citu putnu infekcijas slimība, kas izraisa nāvi un traucējumus, kuri var ātri iegūt epizootijas apmērus, kas, iespējams, var nopietni apdraudēt dzīvnieku un sabiedrības veselību un strauji samazināt putnkopības rentabilitāti. Pastāv risks, ka slimības ierosinātāju var izplatīt ar dzīvu mājputnu un citu putnu vai to produktu starptautisko tirdzniecību.
            
         
               (2)
            
            
               Pēc putnu gripas uzliesmojumiem, ko izraisīja ļoti patogēns vīrusa celms H5N1 un kas sākās 2003. gada decembrī Āzijas dienvidaustrumos, Komisija pieņēma vairākus aizsardzības pasākumus saistībā ar putnu gripu. Tajos ietilpst Komisijas 2005. gada 27. oktobra Lēmums 2005/758/EK par dažiem aizsardzības pasākumiem saistībā ar aizdomām par ļoti patogēnu putnu gripu Horvātijā un par Lēmuma 2005/749/EK atcelšanu (3). Minētajā lēmumā teikts, ka dalībvalstīm jāpārtrauc dzīvu mājputnu, skrējējputnu, saimniecībā audzētu un savvaļas medījamo putnu un dažu citu dzīvu putnu, ieskaitot lolojumputnus un šo sugu inkubējamas olas, kā arī dažu putnu produktu imports no dažām Horvātijas daļām. Lēmums 2005/758/EK ir jāpiemēro līdz 2006. gada 31. jūlijam.
            
         
               (3)
            
            
               Horvātija ir paziņojusi Komisijai, ka šīs valsts kompetentās iestādes piemēro aizsardzības pasākumus, kas līdzvērtīgi tiem, kurus ir piemērojušas dalībvalstu kompetentās iestādes saskaņā ar Komisijas 2006. gada 17. februāra Lēmumu 2006/115/EK par dažiem aizsardzības pasākumiem saistībā ar īpaši patogēnu putnu gripu savvaļas putnu vidū Kopienā un par Lēmuma 2006/86/EK, 2006/90/EK, 2006/91/EK, 2006/94/EK, 2006/104/EK un 2006/105/EK atcelšanu (4).
            
         
               (4)
            
            
               Turklāt Horvātija ir informējusi Komisiju par savu nodomu nekavējoties tai paziņot par visām turpmākām dzīvnieku veselības stāvokļa pārmaiņām Horvātijā, tostarp īpaši par visiem turpmākiem putnu gripas uzliesmojumiem savvaļas putnu vidū. Komisija nekavējoties informēs dalībvalstis un nosūtīs tām visu informāciju, ko tā saņems no Horvātijas iestādēm.
            
         
               (5)
            
            
               Ņemot vērā Horvātijas kompetento iestāžu piemērotos aizsardzības pasākumus un Horvātijas apņemšanos nekavējoties informēt Komisiju par visām dzīvnieku veselības stāvokļa pārmaiņām saistībā ar putnu gripu, aizsardzības pasākumi, kas piemērojami atbilstoši Kopienas tiesību aktiem attiecībā uz putnu gripas uzliesmojumiem minētajā valstī, jāgroza, lai atļautu importēt no tām Horvātijas daļām, kurām Horvātijas kompetentā iestāde nav noteikusi tādus līdzvērtīgus aizsardzības pasākumus, kādi paredzēti Lēmumā 2006/115/EK, ja savvaļas putnu vidū ir apstiprināta putnu gripa, kuru izraisījis ļoti patogēns vīrusa celms H5N1.
            
         
               (6)
            
            
               Komisijas 2005. gada 3. jūnija Lēmumā 2005/432/EK, ar ko paredz veterināros noteikumus un veterināro sertifikātu paraugus to gaļas produktu ievešanai no trešām valstīm, kas paredzēti lietošanai pārtikā, un atceļ Lēmumus 97/41/EK, 97/221/EK un 97/222/EK (5), ir noteikts to trešo valstu saraksts, no kurām dalībvalstis var atļaut ievest dažus gaļas produktus, un ir noteikti apstrādes režīmi, kas tiek uzskatīti par efektīviem attiecīgo patogēnu inaktivēšanai. Lai novērstu slimības izplatības risku ar šādiem produktiem, jāveic attiecīga apstrāde atkarībā no izcelsmes valsts sanitārā stāvokļa un atkarībā no tā, no kādām sugām produkts ir iegūts. Tādēļ ir lietderīgi turpināt atļaut importēt tos Horvātijas izcelsmes savvaļas medījamu putnu gaļas produktus, kas viscaur apstrādāti vismaz 70 °C temperatūrā.
            
         
               (7)
            
            
               Ņemot vērā epidemioloģisko situāciju Horvātijā un kaimiņvalstīs un risku, ko joprojām izraisa putnu gripa, šajā lēmumā paredzētie aizsardzības pasākumi jāpiemēro līdz 2006. gada 31. decembrim.
            
         
               (8)
            
            
               Kopienas tiesību aktu skaidrības un konsekvences labad Lēmums 2005/758/EK jāatceļ un jāaizstāj ar šo lēmumu.
            
         
               (9)
            
            
               Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
            
         IR PIEŅĒMUSI ŠO LĒMUMU.
   1. pants
   Dalībvalstis pārtrauc šādu importu no šā lēmuma pielikumā minētās Horvātijas teritorijas daļas:
   
               a)
            
            
               dzīvi mājputni, skrējējputni, saimniecībā audzēti un savvaļas medījami putni, dzīvi putni, kas nav mājputni, kā noteikts Komisijas Lēmuma 2000/666/EK (6) 1. panta trešajā ievilkumā, tostarp putni, kas pavada savus saimniekus (lolojumputni), un šo sugu inkubējamas olas;
            
         
               b)
            
            
               savvaļas medījamo putnu svaiga gaļa;
            
         
               c)
            
            
               gaļas izstrādājumi un gaļas produkti, kas sastāv no savvaļas medījamo putnu gaļas vai to satur;
            
         
               d)
            
            
               neapstrādāta lolojumdzīvnieku barība un neapstrādātas barības vielas, kas satur jebkādas savvaļas medījamo putnu daļas, un
            
         
               e)
            
            
               neapstrādātas jebkādu putnu medību trofejas.
            
         2. pants
   Atkāpjoties no 1. panta c) punkta, dalībvalstis atļauj ievest gaļas izstrādājumus un gaļas produktus, kas sastāv no savvaļas medījamo putnu gaļas vai to satur, ja gaļa ir īpaši apstrādāta vismaz ar vienu no paņēmieniem, kuri minēti Lēmuma 2005/432/EK II pielikuma IV daļas B, C vai D punktā.
   3. pants
   Dalībvalstis nekavējoties veic pasākumus, kas vajadzīgi, lai izpildītu šo lēmumu, un šos pasākumus publicē. Dalībvalstis par to nekavējoties informē Komisiju.
   4. pants
   Lēmums 2005/758/EK tiek atcelts.
   5. pants
   Šo lēmumu piemēro līdz 2006. gada 31. decembrim.
   6. pants
   Šis lēmums ir adresēts dalībvalstīm.
   
      Briselē, 2006. gada 28. jūlijā
      
         
            Komisijas vārdā —
         
         
            Komisijas loceklis
         
         Markos KYPRIANOU
         
      
   
   
      (1)  OV L 268, 24.9.1991., 56. lpp. Direktīvā jaunākie grozījumi izdarīti ar 2003. gada Pievienošanās aktu.
   
      (2)  OV L 24, 30.1.1998., 9. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 882/2004 (OV L 165, 30.4.2004., 1. lpp.).
   
      (3)  OV L 285, 28.10.2005., 50. lpp. Lēmumā jaunākie grozījumi izdarīti ar Lēmumu 2006/405/EK (OV L 158, 10.6.2006., 14. lpp.).
   
      (4)  OV L 48, 18.2.2006., 28. lpp. Lēmumā grozījumi izdarīti ar Lēmumu 2006/277/EK (OV L 103, 12.4.2006., 29. lpp.).
   
      (5)  OV L 151, 14.6.2005., 3. lpp. Lēmumā grozījumi izdarīti ar Lēmumu 2006/330/EK (OV L 121, 6.5.2006., 43. lpp.).
   
      (6)  OV L 278, 31.10.2000., 26. lpp.
   
      PIELIKUMS
      Horvātijas teritorijas daļa, kas minēta 1. pantā
      
                  Valsts ISO kods
               
               
                  Valsts nosaukums
               
               
                  Teritorijas daļa
               
            
                  HR
               
               
                  Horvātija
               
               
                  Horvātijā: visas Horvātijas teritorijas daļas, kurās Horvātijas kompetentās iestādes oficiāli piemēro aizsardzības pasākumus, kas līdzvērtīgi Lēmumā 2006/115/EK paredzētajiem pasākumiem.